CELEX: 32016R0823
Language: hu
Date: 2016-05-25 00:00:00
Title: A Bizottság (EU) 2016/823 végrehajtási rendelete (2016. május 25.) az Európai Vegyianyag-ügynökség fellebbezési tanácsa szervezeti és eljárási szabályzatának megállapításáról szóló 771/2008/EK rendelet módosításáról (EGT-vonatkozású szöveg)

26.5.2016   
               
               
                  HU
               
               
                  Az Európai Unió Hivatalos Lapja
               
               
                  L 137/4
               
            A BIZOTTSÁG (EU) 2016/823 VÉGREHAJTÁSI RENDELETE
      (2016. május 25.)
      az Európai Vegyianyag-ügynökség fellebbezési tanácsa szervezeti és eljárási szabályzatának megállapításáról szóló 771/2008/EK rendelet módosításáról
      (EGT-vonatkozású szöveg)
      AZ EURÓPAI BIZOTTSÁG
      tekintettel az Európai Unió működéséről szóló szerződésre,
      tekintettel a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről szóló, 2006. december 18-i 1907/2006/EK európai parlamenti és tanácsi rendeletre (1) és különösen annak 93. cikke (4) bekezdésére és 132. cikkére,
      mivel:
      
                  (1)
               
               
                  A 771/2008/EK bizottság rendelet (2) felülvizsgálata során a Bizottság arra a következtetésre jutott, hogy a rendelet több szempontból is módosításra szorul.
               
            
                  (2)
               
               
                  Az 528/2012/EU európai parlamenti és tanácsi rendelet (3) felhatalmazza az Európai Vegyianyag-ügynökséget (a továbbiakban: Ügynökség) bizonyos egyedi határozatok meghozatalára, és az 1907/2006/EK rendelet által létrehozott fellebbezési tanácsot döntési jogkörrel ruházza fel az 528/2012/EU rendelet 77. cikke (1) bekezdésében említett határozatokkal szembeni fellebbezések tekintetében. Ezért meg kell állapítani az 528/2012/EU rendelet 77. cikke (1) bekezdésében említett határozatokkal szembeni fellebbezésekre vonatkozó szabályokat.
               
            
                  (3)
               
               
                  Az 528/2012/EU rendelet 77. cikkében említett határozatokkal szembeni fellebbezések díjait az 564/2013/EU bizottsági végrehajtási rendelet (4) állapítja meg. Ezért az 528/2012/EU rendelet 77. cikkében említett határozatokkal szembeni fellebbezések díjaira vonatkozóan szabályok megállapítására van szükség.
               
            
                  (4)
               
               
                  Mivel a fellebbezési tanács az Ügynökségen belüli állandó szervezet, biztosítani kell a fellebbezések kielégítő szintű feldolgozását. Ezért biztosítani kell azt a lehetőséget, hogy a fellebbezésekkel kiegészítő vagy póttagok is foglalkozhassanak.
               
            
                  (5)
               
               
                  A jelenlegi gyakorlat mintájára helyénvaló továbbá a feleknek lehetőséget biztosítani a békés megegyezésre. Az átláthatóság fokozása érdekében a fellebbezési tanács egyik tagját kell kijelölni arra, hogy a békés megegyezés létrehozásában segítséget nyújtson. A békés megegyezésre vonatkozó összefoglalót közzé kell tenni az Ügynökség honlapján.
               
            
                  (6)
               
               
                  A fellebbezési tanács függetlenségének biztosítása érdekében a hivatalvezetőt közvetlenül a fellebbezési tanács elnökének kell kijelölnie.
               
            
                  (7)
               
               
                  A jogbiztonság szempontjából célszerű a bizalmas kezelés iránti kérelmekre vonatkozó jelenlegi rendelkezéseket tisztázni, különösen azt, hogy az értesítésben kért információk nem nyilváníthatók bizalmasnak.
               
            
                  (8)
               
               
                  A beavatkozók hatékony részvételének biztosítása érdekében a további pontosítás céljából egyszerűsíteni kell a beavatkozási eljárást, valamint meg kell hosszabbítani a beavatkozási kérelem benyújtására irányadó határidőt. Az 1907/2006/EK rendelet VI. címének 2. fejezete alá tartozó esetekben a tagállamok beavatkozásra irányuló kérelmét az ügy kimenetelében való érdekeltségük igazolása nélkül el kell fogadni.
               
            
                  (9)
               
               
                  A jogbiztonság biztosítása érdekében tisztázni kell a költségekre vonatkozó rendelkezéseket, egyértelművé téve, hogy a felek maguk viselik költségeiket.
               
            
                  (10)
               
               
                  Az igazságszolgáltatáshoz való hozzáférés megkönnyítése és a költségek mérséklése érdekében világossá kell tenni, hogy a feleket nem csak jogi képviselő, hanem bármely, eljárási jogosultsággal felruházott személy képviselheti.
               
            
                  (11)
               
               
                  Az ebben a rendeletben előírt intézkedések összhangban vannak az 1907/2006/EK rendelet 133. cikkével létrehozott bizottság véleményével,
               
            ELFOGADTA EZT A RENDELETET:
      1. cikk
      A 771/2008/EK rendelet melléklete e rendelet mellékletének megfelelően módosul.
      2. cikk
      Ez a rendelet az Európai Unió Hivatalos Lapjában való kihirdetését követő huszadik napon lép hatályba.
      
         Ez a rendelet teljes egészében kötelező és közvetlenül alkalmazandó valamennyi tagállamban.
         Kelt Brüsszelben, 2016. május 25-én.
         
            
               a Bizottság részéről
            
            
               az elnök
            
            Jean-Claude JUNCKER
         
      
      
         (1)  HL L 396., 2006.12.30., 1. o.
      
      
         (2)  A Bizottság 2008. augusztus 1-jei 771/2008/EK rendelete az Európai Vegyianyag-ügynökség fellebbezési tanácsának szervezetére és összetételére vonatkozó szabályok megállapításáról (HL L 206., 2008.8.2., 5. o.).
      
         (3)  Az Európai Parlament és a Tanács 2012. május 22-i 528/2012/EU rendelete a biocid termékek forgalmazásáról és felhasználásáról (HL L 167., 2012.6.27., 1. o.).
      
         (4)  A Bizottság 2013. június 18-i 564/2013/EU végrehajtási rendelete a biocid termékek forgalmazásáról és felhasználásáról szóló 528/2012/EU európai parlamenti és tanácsi rendelet alapján az Európai Vegyianyag-ügynökség részére fizetendő díjakról (HL L 167., 2013.6.19., 17. o.)
      
         MELLÉKLET
         A 771/2008/EK rendelet a következőképpen módosul:
         
                     1.
                  
                  
                     Az 1. cikk a következő (4) bekezdéssel egészül ki:
                     „(4)   A fellebbezések kielégítő szintű feldolgozásának biztosítása érdekében az elnök az Ügynökség igazgatótanácsával való konzultációt követően a fellebbezést pót- vagy kiegészítő tagokhoz utalhatja. Ilyen esetekben az elnök kijelölhet egy helyettes elnököt.”
                  
               
                     2.
                  
                  
                     A szöveg a következő 1a. cikkel egészül ki:
                     „1a. cikk
                     Békés megegyezés
                     Az eljárás sikeres kimenetele érdekében a fellebbezési tanács elnöke felkérheti a feleket, hogy egyezzenek meg békés úton. Ilyen esetben az elnök kijelöli a tanács egy tagját a békés megegyezés elősegítése érdekében. Az elnök ismerteti a felekkel a tanács egyik tagjának kijelölésére vonatkozó döntését.
                     Amennyiben a felek békés megegyezésre jutnak, a tanács egyedül eljáró tagja lezárja az eljárást, és a békés megegyezés összefoglalóját közzéteszik az Ügynökség honlapján. Amennyiben a tanács egyedül eljáró tagjának kijelölésére vonatkozó határozattól számított két hónapon belül nem születik békés megegyezés a felek között, az ügyet visszautalják a fellebbezési tanács elé.”
                  
               
                     3.
                  
                  
                     A szöveg a következő 1b. cikkel egészül ki:
                     „1b. cikk
                     A fellebbezés visszavonása
                     A fellebbezés visszavonása esetén az elnök lezárja az eljárást.”
                  
               
                     4.
                  
                  
                     Az 5. cikk (4) és (5) bekezdésének helyébe a következő szöveg lép:
                     „(4)   A hivatal személyzete, beleértve a hivatalvezetőt is, nem vehet részt az Ügynökség olyan határozatok meghozatalára vonatkozó eljárásaiban, amelyek ellen az 1907/2006/EK rendelet 91. cikkének (1) bekezdése vagy az 528/2012/EU európai parlamenti és tanácsi rendelet (*) 77. cikkének (1) bekezdése alapján fellebbezés nyújtható be.
                     (5)   A fellebbezési tanácsot feladatainak végrehajtása során a hivatalvezető segíti, akit az elnök nevez ki.
                     Az elnök a fellebbezési tanács feladatainak gyakorlásával kapcsolatban igazgatási és szervezési jellegű utasításokat adhat a hivatalvezetőnek.
                     
                        (*)  Az Európai Parlament és a Tanács 2012. május 22-i 528/2012/EU rendelete a biocid termékek forgalmazásáról és felhasználásáról (HL L 167., 2012.6.27., 1. o.).”"
						
                  
               
                     5.
                  
                  
                     A 6. cikk (1) bekezdésének g) pontja helyébe a következő szöveg lép:
                     
                                 „g)
                              
                              
                                 adott esetben annak feltüntetése, hogy a fellebbezési kérelem mely adatai tekintendők bizalmas információnak és miért;”
                              
                           
               
                     6.
                  
                  
                     A 6. cikk (2) bekezdésének helyébe a következő szöveg lép:
                     „(2)   A 340/2008/EK rendelet 10. cikke, illetve adott esetben az 564/2013/EU bizottsági végrehajtási rendelet (**) 4. cikke szerinti fellebbezési díj befizetésének igazolását csatolni kell a fellebbezési kérelemhez.
                     
                        (**)  A Bizottság 2013. június 18-i 564/2013/EU végrehajtási rendelete a biocid termékek forgalmazásáról és felhasználásáról szóló 528/2012/EU európai parlamenti és tanácsi rendelet alapján az Európai Vegyianyag-ügynökség részére fizetendő díjakról (HL L 167., 2013.6.19., 17. o.).”"
						
                  
               
                     7.
                  
                  
                     A 6. cikk (3) bekezdése második albekezdésének helyébe a következő szöveg lép:
                     „Ezen időtartam alatt az 1907/2006/EK rendelet 93. cikkének (1) és (2) bekezdésében meghatározott határidő nyugszik.”
                  
               
                     8.
                  
                  
                     A 6. cikk (5) bekezdése az alábbi albekezdéssel egészül ki:
                     „Ha a fellebbező nem címzettje a vitatott határozatnak, a hivatalvezető tájékoztatja a határozat címzettjét arról, hogy a határozat ellen fellebbezést nyújtottak be.”
                  
               
                     9.
                  
                  
                     A 6. cikk (6) bekezdése második albekezdésének helyébe a következő szöveg lép:
                     „Az első bekezdésben foglaltak sérelme nélkül az elnök dönt arról, hogy a fellebbező által az (1) bekezdés g) pontjának megfelelően megjelölt információt bizalmasnak kell-e tekinteni, valamint biztosítja, hogy a bizalmasnak nyilvánított információk ne jelenjenek meg az értesítésben. A közzététel gyakorlati részleteit a 27. cikk (3) bekezdésében rögzített eljárással összhangban kell meghatározni.”
                  
               
                     10.
                  
                  
                     A 7. cikk (2) bekezdésének d) pontja helyébe a következő szöveg lép:
                     
                                 „d)
                              
                              
                                 adott esetben annak feltüntetése, hogy az ellenkérelem mely adatai tekintendők bizalmas információnak és miért;”
                              
                           
               
                     11.
                  
                  
                     A 8. cikk helyébe a következő szöveg lép:
                     „8. cikk
                     Beavatkozás
                     (1)   Bármely személy, aki a fellebbezési tanácsnak megküldött ügy kimenetelében való érdekeltségét igazolja, beavatkozóként részt vehet a fellebbezési tanács elé vitt eljárásban.
                     Az 1907/2006/EK rendelet VI. címének 2. fejezete alá tartozó esetekben azon tagállam, amelynek illetékes hatósága az anyag értékelését végezte – az első bekezdéstől eltérően – az érintett ügy kimenetelében való érdekeltsége igazolása nélkül részt vehet beavatkozóként.
                     (2)   A beavatkozásra való jogosultságot megalapozó körülményeket tartalmazó kérelmet a 6. cikk (6) bekezdésében említett értesítés közzétételét követő három héten belül kell benyújtani.
                     (3)   A beavatkozás csak az egyik fél jogorvoslati kérelmének egészben vagy részben történő támogatására vagy elutasítására korlátozódhat.
                     A beavatkozó nem rendelkezik ugyanazokkal az eljárási jogokkal, mint a felek, és a beavatkozás az alapeljáráshoz képest járulékos jellegű. A beavatkozás okafogyottá válik, ha az ügyet az egyik fél elállását vagy a felek közötti békés megegyezést követően a fellebbezési tanács nyilvántartásából törlik, vagy ha a fellebbezés elfogadhatatlanságát állapítják meg.
                     A beavatkozónak az ügyet a beavatkozáskori állásában kell elfogadnia.
                     (4)   A beavatkozási kérelem a következőket tartalmazza:
                     
                                 a)
                              
                              
                                 az ügy megjelölése;
                              
                           
                                 b)
                              
                              
                                 a felek megnevezése;
                              
                           
                                 c)
                              
                              
                                 a beavatkozó fél neve és címe;
                              
                           
                                 d)
                              
                              
                                 ha a beavatkozó a 9. cikk értelmében saját képviseletére megbízást adott, képviselőjének neve és üzleti címe;
                              
                           
                                 e)
                              
                              
                                 értesítési cím, amennyiben különbözik a c), illetve d) pontban megadott címtől;
                              
                           
                                 f)
                              
                              
                                 annak az egy vagy több félnek a jogorvoslatra irányuló kérelme, amelyet a beavatkozást kérelmező támogatni kíván;
                              
                           
                                 g)
                              
                              
                                 azoknak a körülményeknek az ismertetése, amelyek a beavatkozáshoz való jogot megalapozzák;
                              
                           
                                 h)
                              
                              
                                 annak feltüntetése, hogy a beavatkozó beleegyezését adja-e ahhoz, hogy az iratokat faxon, e-mailben vagy egyéb kommunikációs műszaki eszközzel továbbítsák számára, illetve adott esetben képviselőjéhez.
                              
                           A beavatkozási kérelmet kézbesítik a felek részére, hogy amennyiben a kérelemre vonatkozó észrevételeket kívánnak tenni, még a fellebbezési tanács határozatának meghozatalát megelőzően megtehessék azt.
                     (5)   Ha a fellebbezési tanács engedélyezi a beavatkozást, a beavatkozó megkapja a felek részére kézbesített, a felek által a fellebbezési tanács részére megküldött valamennyi eljárási irat másolatát. Ez alól kivételt képeznek a bizalmas iratok vagy dokumentumok.
                     (6)   A beavatkozás iránti kérelem elfogadásáról, illetve elutasításáról a fellebbezési tanács határoz.
                     Ha a fellebbezési tanács engedélyezi a beavatkozást, az elnök kijelöl egy határidőt, amelyen belül a beavatkozó beadhatja beavatkozási beadványát.
                     A beavatkozási beadvány tartalmazza a következőket:
                     
                                 a)
                              
                              
                                 a beavatkozónak az egyik fél által benyújtott jogorvoslati kérelem teljes vagy részleges támogatására, illetve elutasítására benyújtott jogorvoslati nyilatkozata;
                              
                           
                                 b)
                              
                              
                                 a jogalapok, valamint az azokat alátámasztó jogi és ténybeli érvek;
                              
                           
                                 c)
                              
                              
                                 adott esetben a beadvány alátámasztására szolgáló bizonyítékok természete;
                              
                           
                                 d)
                              
                              
                                 adott esetben annak feltüntetése, hogy a beavatkozás iránti kérelem mely adatai tekintendők bizalmas információnak és miért.
                              
                           A beavatkozási beadvány benyújtása után az elnök megállapítja a határidőt, amelyen belül a felek e beadványra válaszolhatnak.
                     (7)   A beavatkozó maga viseli költségeit.”
                  
               
                     12.
                  
                  
                     A 9. cikk helyébe a következő szöveg lép:
                     „9. cikk
                     Képviselet
                     Ha valamely fél vagy beavatkozó képviselőt nevezett ki, e képviselőnek az adott fél vagy a beavatkozó által kibocsátott eljárási jogosultságot igazoló meghatalmazással kell rendelkeznie.”
                  
               
                     13.
                  
                  
                     A 11. cikk (1) bekezdésének c) pontja helyébe a következő szöveg lép:
                     
                                 „c)
                              
                              
                                 a kérelem nem az 1907/2006/EK rendelet 91. cikkének (1) bekezdésében vagy az 528/2012/EU rendelet 77. cikkének (1) bekezdésében említett határozat ellen irányul.”
                              
                           
               
                     14.
                  
                  
                     A 13. cikk (4) bekezdésének helyébe a következő szöveg lép:
                     „(4)   A fellebbezési tanács tárgyalása nyilvános, kivéve, ha a fellebbezési tanács hivatalból vagy bármely fél kérelmére alapos okból másképp nem határoz.”
                  
               
                     15.
                  
                  
                     A 15. cikk (2) bekezdése az alábbi d) ponttal egészül ki:
                     
                                 „d)
                              
                              
                                 a felek közötti békés megegyezés elősegítése.”
                              
                           
               
                     16.
                  
                  
                     A szöveg a következő 17a. cikkel egészül ki:
                     „17a. cikk
                     Költségek
                     A felek maguk viselik költségeiket.”
                  
               
                     17.
                  
                  
                     A 21. cikk (1) bekezdésének h) pontja helyébe a következő szöveg lép:
                     
                                 „h)
                              
                              
                                 a fellebbezési tanács rendelkezése, amely szükség esetén magában foglalja a bizonyításfelvétel költségeinek megtérítéséről szóló határozatot és a fellebbezés díjának a 340/2008/EK rendelet 10. cikkének (4) bekezdése vagy az 564/2013/EU végrehajtási rendelet 4. cikkének (4) bekezdése szerinti visszatérítéséről szóló határozatot.”
                              
                           
               
                     18.
                  
                  
                     A 21. cikk a következő (6) bekezdéssel egészül ki:
                     „(6)   Az elnök határoz arról, hogy a fellebbező által a 6. cikk (1) bekezdésének g) pontja szerint feltüntetett információ, az Ügynökség által a 7. cikk (2) bekezdésének d) pontja szerint feltüntetett információ, illetve a beavatkozó által a 8. cikk (6) bekezdésének d) pontja szerint feltüntetett információ bizalmas információnak tekintendő-e vagy sem. Az elnök gondoskodik arról, hogy a bizalmasnak minősülő információk ne szerepeljenek a végleges határozatban.”